2018-yilda rasmiy sanalarni nishonlash davrida qoʻshimcha ishlanmaydigan kunlarni belgilash va dam olish kunlarini koʻchirish toʻgʻrisida

28.12.2017
2018-yilda fuqarolarning rasmiy sanalarni nishonlash davrida toʻliq dam olishi uchun qoʻshimcha shart-sharoitlar yaratish va dam olish, bayram kunlaridan oqilona foydalanishi, shuningdek, ichki turizmni yanada rivojlantirish maqsadida:
1. 2018-yilda quyidagi qoʻshimcha dam olish kunlari belgilansin:
2-yanvar – seshanba;
20-mart – seshanba;
31-avgust – juma.
2. 2018-yilda quyidagi dam olish kunlari koʻchirilsin:
6-yanvar – shanba 3-yanvar – chorshanbaga;
17-mart – shanba 19-mart – dushanbaga;
24-mart – shanba 22-mart – payshanbaga;
25-avgust – shanba 23-avgust – payshanbaga;
26-avgust – yakshanba 24-avgust – jumaga;
8-sentabr – shanba 3-sentabr – dushanbaga;
15-sentabr – shanba 4-sentabr – seshanbaga;
29-dekabr – shanba 31-dekabr – dushanbaga.
3. Belgilab qoʻyilsinki:
byudjet tashkilotlarida qoʻshimcha dam olish kunlari har yilgi mehnat ta’tilining davomiyligini uch ish kuniga qisqartirish hisobiga qoplanadi, har yilgi mehnat ta’tili davrida saqlanadigan oʻrtacha oylik ish haqi miqdorini hisoblashda mehnat ta’tilining amaldagi davomiyligi hisobga olinadi, unga ushbu farmonning 1-bandiga muvofiq belgilangan qoʻshimcha dam olish kunlari qoʻshiladi;
byudjet tashkiloti hisoblanmagan tashkilotlarda ushbu farmonning 1-bandiga muvofiq qoʻshimcha dam olish kunlari mehnat ta’tiliga qoʻshimcha boshqa kunlar bilan bir qatorda tashkilotning moliyaviy imkoniyatlaridan kelib chiqqan holda, mehnat shartnomalari yoki ish beruvchi tomonidan kasaba uyushma qoʻmitasi bilan kelishib qabul qilinadigan boshqa ichki hujjatlarda belgilanadi;
har yillik mehnat ta’tilining davomiyligi qisqartirishni hisobga olgan holda 15 ish kunidan kam boʻlmasligi kerak.
4. O‘zbekiston Respublikasi Bandlik va mehnat munosabatlari vazirligi (A.Xaitov):
O‘zbekiston Respublikasi Kasaba uyushmalari federatsiyasi kengashi (Q.Rafiqov), O‘zbekiston Respublikasi Turizmni rivojlantirish davlat qoʻmitasi (A.Abduhakimov), Moliya vazirligi (J.Qoʻchqorov) va Iqtisodiyot vazirligi (B.Xoʻjayev) bilan birgalikda xodimlarning dam olish va bayram kunlaridan oqilona foydalanishini ta’minlashni inobatga olgan holda kelgusi kalendar yili uchun qoʻshimcha dam olish kunlarini belgilash va dam olish kunlarini koʻchirish toʻgʻrisida har yili 15 oktabrdan kechikmasdan O‘zbekiston Respublikasi Vazirlar Mahkamasiga takliflar kiritsin.
O‘zbekiston Respublikasi Moliya vazirligi (J.Qoʻchqorov) bilan birgalikda Kasaba uyushmalari federatsiyasi kengashi (Q.Rafiqov) bilan kelishgan holda ushbu farmon qoidalarini hisobga olib, yillik mehnat ta’tili paytida saqlab qolinadigan oʻrtacha ish haqi miqdorini aniqlash boʻyicha yoʻriqnomani bir oy muddatda belgilangan tartibda tasdiqlasin;
har yili 15-noyabrgacha kelgusi kalendar yil uchun ish vaqti kalendarini oʻrnatilgan tartibda ishlab chiqsin va tasdiqlasin.
5. O‘zbekiston Respublikasi Turizmni rivojlantirish davlat qoʻmitasi (A.Abduhakimov) O‘zbekiston yoshlar ittifoqi (Q.Quronboyev), Kasaba uyushmalari federatsiyasi kengashi (Q.Rafiqov), "O‘zbekiston havo yoʻllari" MAK (U.Rozuqulov) va "O‘zbekiston temir yoʻllari" AJ (A.Shukurov), Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bilan birgalikda dam olish bayram kunlarining uzaytirilishini hisobga olgan holda, respublika aholisi uchun ichki turizm va faol dam olish yoʻnalishlarini, transport va mehmonxona xizmatlari uchun chegirmalar berilishini hamda aksiyalar oʻtkazilishini tashkil etsin.
6. Qoraqalpogʻiston Respublikasi Vazirlar Kengashi, viloyatlar, shaharlar va tumanlar hokimlari:
aholining uzaytirilgan bayram (dam olish) kunlarida maroqli va foydali dam olishini tashkil etish boʻyicha tizimli choralar koʻrsinlar;
Turizmni rivojlantirish davlat qoʻmitasi (A.Abduhakimov) va Milliy teleradiokompaniya (A.Xoʻjayev) bilan birgalikda bayram kunlari oʻtkaziladigan tadbirlar toʻgʻrisida aholini keng xabardor qilishni ta’minlasin.
7. O‘zbekiston Kasaba uyushmalari federatsiyasi kengashi (Q.Rafiqov):
mehnat jamoalari oʻrtasida ushbu farmonning maqsadi, mazmun-mohiyati toʻgʻrisida tushuntirish ishlarini tashkil etish;
uzaytirilgan bayram kunlarida xodimlar va ularning oila a’zolarining maroqli dam olishini ta’minlash yuzasidan kasaba uyushmalari tashkilotlarining ishini faollashtirish tavsiya etilsin.
8. O‘zbekiston Respublikasi Bandlik va mehnat munosabatlari vazirligi (A.Xaitov) Adliya vazirligi (R.Davletov) bilan birgalikda qonunchilikka ushbu farmondan kelib chiqadigan oʻzgartirish va qoʻshimchalar toʻgʻrisida ikki oy muddatda O‘zbekiston Respublikasi Vazirlar Mahkamasiga takliflar kiritsin.
9. Ushbu Farmonning ijrosini nazorat qilish O‘zbekiston Respublikasining Bosh vaziri A.N.Aripov va O‘zbekiston Respublikasi bandlik va mehnat munosabatlari vaziri A.A.Xaitov zimmasiga yuklansin.
O‘zbekiston Respublikasi

            Prezidenti                                                                                    Sh.Mirziyoyev
O‘zbekiston Respublikasida aholining yashash farovonligi va turmush darajasini koʻtarish, xodimlarning mehnat qilishi va dam olishiga qulay sharoitlarni yaratish, ularning yuqori ijtimoiy faolligini qoʻllab-quvvatlash, har tomonlama ichki turizm va oilaviy dam olish rivojlantirilishi hisobiga mamlakatimizning tarixiy-madaniy boyligi, uning noyob tabiiy resurslari bilan chuqur tanishish uchun fuqarolarga imkoniyatlarning kengaytirilishi boʻyicha izchil choralar amalga oshirilmoqda.
O‘zbekiston Respublikasi Prezidentining “2018-yilda rasmiy sanalarni nishonlash davrida qoʻshimchi ishlanmaydigan kunlarni belgilash va dam olish kunlarini qoʻchirish toʻgʻrisida”gi farmoni davlat bayramlari davrida, qonunchilikda belgilangan dam olish va ishlanmaydigan bayram kunlarida fuqarolarga toʻliq va foydali dam olish uchun qoʻshimcha sharoitlarning yaratilishini ta’minlashga qaratilgan.
Shu maqsadda 2018-yilda Yangi yil, Navroʻz va Mustaqillik bayramlariga toʻgʻri kelgan qoʻshimcha ishlanmaydigan kunlar qonunchilikda belgilanmoqda, shuningdek, ayrim dam olish kunlari ushbu bayram sanalariga yaqin boʻlgan ish kunlariga koʻchirilishi amalga oshirilmoqda.
Natijada 2018-yilda bayram kunlarida uzluksiz dam olish davomiyligi qoʻshimcha ishlamaydigan kunlarni belgilash va ayrim dam olish kunlarni koʻchirish orqali ta’minlanadi:
Yangi yilga – 5 kalendar kuni (2017-yil 30 va 31-dekabr –kalendar boʻyicha dam olish kunlari, 2018-yil 1-yanvar – ishlamaydigan bayram kuni, 2018-yil 2-yanvar – qoʻshimcha ishlamaydigan kun, 2018-yil 3-yanvar – 6-yanvardan koʻchirilgan dam olish kuni);
Navroʻz bayramiga – 5 kalendar kuni (18-mart – kalendar boʻyicha dam olish kuni, 19 mart – 17 martdan koʻchirilgan dam olish kuni, 20 mart – koʻshimcha dam olish kuni, 2018-yil 21-mart – ishlamaydigan bayram kuni, 22-mart – 24-martdan koʻchirilgan dam olish kuni);
Mustaqillik kuniga – 5 kalendar kuni (2018-yil 31-avgust – koʻshimcha ishlamaydigan kun, 2018-yil 1-sentabr – ishlamaydigan bayram kuni, 2-sentabr – kalendar boʻyicha dam olish kuni, 3-sentabr – 8-sentabr shanba kunidan koʻchirilgan dam olish kuni, 4-sentabr – 15-sentabrdan koʻchirilgan dam olish kuni).
Yangi yil, Navroʻz va Mustaqillik bayramlari kunlariga qoʻshimcha ishlanmaydigan kunlar belgilanishi mehnat ta’tili davomiyligi uch ish kuniga qisqartilishi hisobiga qoplanishi koʻzda tutilmoqda. Bunda:
O‘zbekiston Respublikasi Mehnat kodeksining 134-moddasida belgilangan mehnat ta’tilining eng kam davomiyligi (15 ish kuni);
davlat bayramlariga toʻgʻri kelgan, belgilangan mehnat ta’tilining qoʻshimcha ishlanmaydigan kunlarini qoʻshish yoʻli bilan xodimga yillik mehnat ta’tili davomiyligiga berilishi lozim boʻlgan toʻlovlar miqdori saqlanishi ta’minlanadi.
Bundan tashqari, xalqimizning ma’naviy hayotida olijanoblik, minnatdorchilik, ezgulik, rahmdillik, hamjihatlik fazilatlari belgilanishida muqaddas Qurbon hayit va Ramazon hayit bayramlarining muhimligi va ahamiyatini inobatga olgan holda, milliy-ma’naviy qadriyatlarimizni yuksaltirish va saqlab qolish maqsadida 2018-yildan boshlab ayrim dam olish kunlarini bayram kunlariga yaqin boʻlgan ish kunlariga qoʻchirish hisobiga uzluksiz uch kunlik dam olish kunlari belgilanishi koʻzda tutilmoqda.
Xodimlar tomonidan farmon bilan belgilangan uzluksiz dam olish kunlaridan samarali foydalanishni ta’minlash maqsadida oilaviy dam olishni tashkil qilish choralari amalga oshirilishi, shu jumladan, ichki turizm marshrutlarini shakllantirish va yurtimizning tarixiy-madaniy markazlariga tashrif buyurishni, respublika pansionat va dam olish uylarida uzaytirilgan dam olish kunlarini oʻtkazish istagini bildirgan xodimlar, ularning oila a’zolariga mehmonxona va transport xizmatlariga chegirmalar tizimini joriy qilish koʻzda tutilmoqda.
Bunda Mehnat kodeksining 131-moddasida belgilangan bayram (ishlanmaydigan) kunlariga toʻgʻri kelgan hafta kunlarining oʻzgarishini inobatga olgan holda bayram sanalari bilan bogʻliq boʻlgan dam olish kunlaridan uzluksiz va samarali foydalanish maqsadida shu kundan e’tiboran ayrim dam olish kunlarini bayram kunlariga toʻgʻri kelgan yaqin ish kunlariga koʻchirish boʻyicha har yili belgilanadigan sanalarni koʻchirish tartibi, shuningdek, ish vaqtining Kalendarini ishlab chiqish va tasdiqlashda turli ish rejimlarida ish kunlari va soatlarining soni belgilanishi bilan joriy qilinmoqda.